ໃນວັນທີ 2 ກັນຍາ 2021 ທີ່ຫ້ອງປະຊຸມຊັ້ນ 5 ສຳນັກງານອົງການປົກຄອງແຂວງ ຫ້ອງວ່າການແຂວງໄດ້ຈັດກອງປະຊຸມເຜີຍແຜ່ເຊື່ອມຊືມບັນດາເອກະສານສຳຄັນຂອງພັກ, ຂອງຊາດ ໃຫ້ພະນັກງານພາຍໃນກົມກອງຂື້ນ ໂດຍໃຫ້ກຽດເປັນປະທານຂອງທ່ານ ສຸລິຈັນ ພອນແກ້ວ ກຳມະການພັກແຂວງ, ເລຂາຄະນະພັກຮາກຖານ, ຫົົວໜ້າຫ້ອງວ່າການແຂວງ, ມີບັນດາຄະນະພັກຮາກຖານ, ຄະນະຫ້ອງວ່າການແຂວງ ພ້ອມດ້ວຍພະນັກງານ-ລັດຖະກອນ ພາຍໃນຫ້ອງວ່າການແຂວງເຂົ້າຮ່ວມຢ່າງພ້ອມພຽງ.
ໃນໂອກາດອັນສະຫງ່າລາສີນີ້ທ່ານ ສຸລິຈັນ ພອນແກ້ວ ກຳມະການພັກແຂວງ, ເລຂາຄະນະພັກຮາກຖານ, ຫົວໜ້າຫ້ອງວ່າການແຂວງ ພ້ອມດ້ວຍບັນດາທ່ານໃນຄະນະພັກຮາກຖານ, ຄະນະຫ້ອງວ່າການແຂວງ ໄດ້ຜັດປ່ຽນກັນຂຶ້ນບັນຍາຍເອກະສານສຳຄັນຂອງພັກ, ຂອງລັດ ຕາມວາລະກອງປະຊຸມ ເຊິ່ງມີ 8 ເອກະສານສຳຄັນຄື: 1) ມະຕີຕົກລົງວ່າດ້ວຍການຍົກສູງຄຸນນະພາບວຽກງານການເມືອງ-ແນວຄິດ ໃນໄລຍະໃໝ່, 2) ເອກະສານວັນຄ້າຍວັນເກີດປະທານ ສຸພານຸວົງ, 3) ມະຕິກອງປະຊຸມຂອງລັດຖະບານຊຸດທີ IX ເປີດກວ້າງຄັ້ງທີ I, ມະຕິກອງປະຊຸມລັດຖະບານສະໄໝສາມັນ ເລກທີ 04 ແລະ 05/ລບ, 4) ເອກະສານຫວນຄືນວັນປະຫວັນສາດຢຶດອຳນາດ 23 ສິງຫາ ຄົບຮອບ 76 ປີ ແລະ 46 ປີ, 5) ວັນສ້າງຕັ້ງອາຊຽນ ຄົບຮອບ 54 ປີ. 6) ມະຕິກອງປະຊຸມສະໄໝສາມັນຄົບຄະນະບໍລິຫານງານສູນກາງພັກ ຄັ້ງທີ XI , 7) ຄໍາສັ່ງຂອງກມການເມືອງສູນກາງພັກ ເລກທີ 01–02/ກມສພ ວ່າດ້ວຍການແກ້ໄຂຄວາມຍຸ້ງຍາກດ້ານເສດຖະກິດ-ການເງິນ ແລະ ແກ້ໄຂບັນຫາຢາເສບຕິດ, ແລະ 8) ເອກະສານວັນສ້າງຕັ້ງພັກກອມມິວນິກອິນດູຈີນ
ກອງປະຊຸມດັ່ງກ່າວ ແມ່ນແນໃສ່ໃຫ້ພະນັກງານ-ລັດຖະກອນ ພາຍໃນຫ້ອງວ່າການແຂວງ ໃຫ້ມີຄວາມຮັບຮູ້, ເຂົ້າໃຈຈະແຈ້ງ ແລະ ກຳແໜ້ນຢ່າງລະອຽດເລິກເຊີ່ງ ຕໍ່ເນື້ອໃນຂອງບັນດາເອກະສານດັ່ງກ່າວ ທັງເປັນການຍົກສູງຄຸນນະພາບດ້ານຄຸນທາດການເມືອງ, ຄຸນສົມບັດສີນທຳປະຕິວັດ ແລະ ສາມາດຜັນຂະຫຍາຍເຂົ້າໃນຊີວິດຕົວຈິງ ແລະ ການເຄື່ອນໄຫວປະຕິບັດວຽກງານວິຊາສະເພາະເປັນຕົວແທນເສນາທິການທີ່ດີ, ເປັນຜູ້ປະສານງານທີ່ດີ ແລະ ເປັນຜູ້ບໍລິຫານຮັບໃຊ້ທີ່ດີ ໃຫ້ແກ່ການນຳຂອງແຂວງໃຫ້ມີປະສິດທິພາບ ແລະ ປະສິດທິຜົນ, ເປັນເຈົ້າການໃນການຕີຖອຍບັນດາປະກົດການຫຍໍ້ທໍ້ຕ່າງໆ ເສີມຂະຫຍາຍຈຸດດີ, ແກ້ໄຂຈຸດອ່ອນ ແລະ ຂໍຄົງຄ້າງ ເພື່ອນຳພາ, ຊີ້ນໍາວຽກງານຂອງຫ້ອງວ່າການແຂວງ ໃຫ້ສາມາດປະຕິບັດສິດ, ພາລະບົດບາດ ແລະ ຕາມການມອບໝາຍຂອງຂັ້ນເທິງໃຫ້ມີຜົນສຳເລັດ ປະກອບສ່ວນທີ່ສໍາຄັນໃນພາລະກິດປົກປັກຮັກສາ ແລະ ສ້າງສາພັດທະນາແຂວງອັດຕະປືໃຫ້ກ້າວຂື້ນຢ່າງບໍ່ຢຸດຢັ້ງ.